REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/112-16

4. mart 2016. godine

B e o g r a d

Z A P I S N I K

50. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 3. MARTA 2016. GODINE

Sednica je počela u 12,35 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Miodrag Nikolić, Milija Miletić, Velimir Stanojević, kao i Vladan Milošević (zamenik Jasmine Obradović), Mladen Lukić (zamenik Milana Kovačevića), Slobodan Perić (zamenik Žarka Bogatinovića), Nadica Nikolić Tanasijević (zamenik Đorđa Stojšića) i Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Milan Kovačević, Žarko Bogatinović, Đorđe Stojšić, Marjana Maraš, Goran Ćirić, Jovan Marković, Dušan Petrović, Arpad Fremond i Sabina Dazdarević.

Sednici je prisustvovao i narodni poslanik Dejan Nektarijević.

Jednoglasno je usvojen sledeći

D n e v n i r e d

1. Razmatranje rezultata rada Odbora u sazivu od 2014. godine;
2. R a z n o.

Pre prelaska na razmatranje prve tačke dnevnog reda usvojeni su zapisnici 46, 47. i 48. sednice Odbora, koje su održane 17. februara i 19. februara 2016. godine, u tekstu u kome su i predloženi.

Prva tačka dnevnog reda - **Razmatranje rezultata rada Odbora u sazivu od 2014. godine**

U uvodnim napomenama, predsednik Odbora Marijan Rističević je ocenio da je Odbor svojim radom dao pun doprinos radu Narodne skupštine i promenama u poljoprivredi. Po njegovim rečima, Odbor nije bio dovoljno medijski propraćen a resorno ministarstvo nije dovoljno uvažavalo preporuke Odbora. Predsednik se takođe zahvalio Službi Narodne skupštine na saradnji i konstruktivnoj podršci, i izrazio je nadu da će Odbor u narednom mandatu imati prilike da uradi više za srpsku poljoprivredu.

U diskusiji su učestvovali narodni poslanici: Marijan Rističević, Veroljub Matić, Milija Miletić i Miodrag Nikolić.

Druga tačka dnevnog reda – **Razno**

Članovi Odbora su odlučili da predstavnik Odbora u Savetu za veterinarstvo bude predsednik Marijan Rističević.

Pošto drugih pitanja i predloga nije bilo, sednica je zaključena u 12,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević